**Objava za medije**

**POSTAVLJENA ZVUČNA INSTALACIJA NA RIJEČKOM KORZU KOJA**

**DONOSI MISLI I RAZMATRANJA O POLOŽAJU UMJETNIKA U DRUŠTVU**

***“Što vi hoćete, dobit pare ili dat ideje?”* naziv je zvučne instalacije koja se može čuti od 8. do 15. siječnja 2020. sa zvučnika postavljenih na riječkom Korzu u periodima od 10 do 13 sati i od 17 do 20 sati. Sa zvučnike se u to vrijeme mogu čuti misli i razmatranja o položaju umjetnika u društvu i povezanim temama.**

**Zvučna instalacija** redatelja **Marina Lukanovića** nastala je u okviru EU projekta *Diversity Mixer* kojeg zajednički provode **RIJEKA 2020** i **Akademija primijenjenih umjetnosti u Rijeci** s **Hrvatskim poslovnim savjetom za održivi razvoj**.

Sâmo istraživanje projekta, bit će prezentirano u publikaciji *“Vrijeme i rizik proizvode kvalitetu”*, tijekom prošle godine su realizirali **Sanja Bojanić, Marin Lukanović, Kristina Stojanović Čehajić, Kristina Smoljanović i Marko Luka Zubčić**.

**U instalaciji, nastaloj iz intervjua s dvadesetak kulturnih i kreativnih radnica i radnika** iz Rijeke i Primorsko-goranske županije, **izdvajaju se najzanimljivije misli i razmatranja o položaju umjetnika u društvu, odnosu prema radu, obrazovnim politikama u kreativnoj domeni, prekarijatu, vrednovanju rada, stavu publike prema kulturi, nalaženju poslova preko veze i srodnim temama.**

*“Ono što smo iz istraživanja spoznali jest da se kulturni radnici, pogotovo ako govorimo o onima mlađe generacije, susreću s nesigurnim oblicima rada. Nije dovoljno razvijen ni sustav izobrazbe, kao što im nije pruženo dovoljno prostora da se razvijaju, međutim istraživanje nas je dovelo i do nekih autokritičnih spoznaja kao što su pasivnost i nesamostalnost, kao i nevoljkost upuštanja u rizike”*, objasnila je voditeljica projekta Diversity mixer, **Sanja Bojanić**.

Iako se projekt bavio istraživanjem ozbiljnih pitanja u kulturi i kulturnoj industriji, jedan dio dobivenih rezultata odnosno zaključaka, autori su htjeli podijeliti s građanima na pomalo nekonvencionalan način i stoga je zaživjela i na kraju i realizirana ideja o zvučnoj instalaciji na Korzu, riječkoj žili kucavici i svojevrsnom dnevnom boravku građana. *“Jedna od ideja bila je približavanje kulture građanima, da cijelu tu priču spustimo među ljude, umjesto da ih pozivamo u zatvoreni prostor neke galerije i institucije. Na ovaj način kultura se miješa sa svakodnevnim životom građana i to nam je bila glavna premisa, a vjerujem da je upravo ta ideja utkana i u cjelokupni projekt Europske prijestolnice kulture”*, istaknuo je **Marin Lukanović.**

Na ovaj se način otvara prostor za nova značenja i promišljanja o sustavu kulturne produkcije i rada u kulturi. U velikoj godini kulture, unutar projekta *Rijeka - Europska prijestolnice kulture 2020.*, ova instalacija predstavlja autorefleksivni pogled kritičan prema sustavu, ali i prema samim kreativcima i kulturnjacima.

Citate iz intervjua anonimiziranih sugovornika i sugovornica za potrebe zvučne instalacije čitaju diplomirani mladi glumci Akademije primijenjenih umjetnosti u Rijeci, **Sara Blažić, Jurica Marčec, Anja Sabol te Deni Sanković**, koji su i sami netom uplovili u nesigurne i prekarne umjetničke vode, što izjavama daje dodatni sloj autentičnosti.

**Sara Blažić i Deni Sanković** ističu kako su se prepoznali u tekstovima koje su čitali i složili su se kako se sukus problema najbolje može opisati upravo samim nazivom zvučne instalacije *“Što vi hoćete, dobiti pare ili dat ideje?”*

*“Budući da smo oboje završili Akademiju tek prije godinu dana susreli smo se s brojnim poteškoćama s kojima se susreći radnici u kulturi na tržištu rada. Imali smo osjećaj kao da su to sve tekstovi koje smo pisali mi i naši kolege. Važno je da se o tom problemu progovara, a postavljanje zvučne instalacije u samom centru grada pozitivan je korak naprijed kako bi se pokazalo kako kultura nije i ne bi trebala biti negdje na margini društva, već da je treba staviti u centar, kako fizički tako i promišljanjem”*, složni su **Blažić i Sanković** koji ističu kako su unatoč svemu ipak optimistični.

Suradnja Sveučilišta i Rijeke 2020 na projektu “Diversitx mixer - politike i prakse u kulturnim i kreativnim industrijama” započela je 2018. godine kroz programski pravac **Kuhinja različitosti**, a prema riječima voditeljice ovog programskog pravca, **Lele Vujanić**, ovo istraživanje je svojevrsni *sken* stanja na terenu. *“Tijekom prošle godine održana je i Diversity mixer konferencija na kojoj su sudjelovali internacionalni, nacionalni i lokalni stručnjaci iz područja kulture, a tijekom ove godine nastavljamo s konkretizacijom projekta. Glavni nam je cilj poticanje različitosti, odnosno smanjenje nejednakosti u kulturnim i kreativnim industrijama. U planu je i organizacija radionica kako u raznim organizacijama tako i u instutucijama u kulturi kroz koje ćemo pokušati raditi upravo na poticanju različitosti koja mora biti naše bogatstvo”*, zaključila je Vujanić.

Publikacija **“Vrijeme i rizik proizvode kvalitetu”** bit će predstavljena na konferenciji koja će se u organizaciji Sveučilišta u Rijeci održati u Opatiji od 10. do 13. ožujka ove godine.

*Projekt “Diversity Mixer – politike i prakse u kulturnim i kreativnim industrijama”, čiji dio predstavlja ova zvučna instalacija, financiran kroz Program o pravima, jednakosti i građanstvu Europske unije (2014-2020). Projekt provode Rijeka2020 d.o.o. i Akademija primijenjenih umjetnosti Sveučilišta u Rijeci, u suradnji s Hrvatskim poslovnim savjetom za održivi razvoj.*